ננסי ברנדס

ביוגרפיה

ברנדס נולד בבוקרשט שברומניה בשם סילביו ברנדס, בן יחיד להוריו. כבר בגיל 4 החל לנגן על פסנתר. בשנת 1963 נמנה עם מייסדי להקת הרוק Roșu și Negru ("אדום ושחור" (רומ')), בה שימש כקלידן. ברנדס עבר ליאשי, שבה למד בקונסרבטוריון והלהקה עברה עמו. בשנת 1969 השתתפה הלהקה בפסטיבל שנערך בבוקרשט וזכתה במיקום גבוה בכמה קטגוריות. בנוסף, הופיעה הלהקה ברחבי רומניה, הושמעה ברדיו וצולמה לטלוויזיה. עד עלייתו לארץ הספיקה הלהקה גם להוציא מיני-אלבום אחד ושני סינגלים.
בשנת 1974 עלה ברנדס לישראל והתיישב בתל אביב. את הקריירה המוזיקלית בישראל החל כמלווה בפסנתר של זמרים כמו ריקי גל, אבי טולדנו, אילנית, צביקה פיק ועוד. בסוף שנות ה-70 שימש ברנדס כעוזרו ויד ימינו של יצחק גרציאני שהיה באותה תקופה המנצח והמנהל המוזיקלי של להקת כרמון. שם הכיר את אחד הרקדנים, לימים הכוריאוגרף שלמה ממן. החל מ-1980 ברנדס ביצע עיבודים מוזיקליים רבים ליצירות מחול לבמה ולריקודי עם עבור ממן, והיה שותף בהפקת התקליטים שלו.
ב-1980 הפיק מוזיקלית את אלבומו של אבי טולדנו "צלע", בו בלטו עיבודיו ל"כל חיי", ו"אדם נשאר ילד" שיתוף הפעולה של ברנדס עם טולדנו נמשך גם בשנים הבאות. עוד באותה שנה עיבד מיני אלבום ליוני נמרי "אחד מול אחד", בו בלט שיר הנושא, וכן עיבד (יחד עם רפי קדישזון מספר שירים לדני גרנות.   
ב-1981 הפיק מוזיקלית כמחצית משירי אלבומו של שימי תבורי "צעד חמישי", בו בלטו עיבודיו ל"צלצלי אליי", "אמא", ו"משה" (שזכה במקום הראשון בפסטיבל הזמר המזרחי תשמ"א). עוד באותה שנה עיבד 4 שירים לאלבומו השני של ניסים גרמה "להיות כוכב". 
ב-1982 עיבד את השיר "הורה" של אבי טולדנו שאיתו זכה בקדם אירוויזיון ואשר הגיע למקום השני בתחרות האירוויזיון, וכן את שירו של טולדנו "אבא אבא" מתחרות השירוויזיון. עוד באותה שנה עיבד ברנדס את שירו של זוהר ארגוב "הפרח בגני" שכתב אביהו מדינה, ואת אלבומו של ארגוב "נכון להיום". "הפרח בגני" זכה במקום הראשון בפסטיבל הזמר המזרחי בהפרש ניכר, וסלל את דרכו של ארגוב לצמרת המוזיקה המזרחית. גם באירוויזיון 1983 עיבד ברנדס את השיר שייצג את ישראל, "חי" בביצועה של עפרה חזה. גם שיר זה הגיע למקום השני באירוויזיון עצמו. עוד באותה שנה הפיק מוזיקלית את שירי אלבומו של שימי תבורי "אלירן". 
ב-1984 הפיק מוזיקלית את אלבומו של יהורם גאון "אמצע הדרך", בו בלטו עיבודיו ל"לא תנצחו אותי" ו"בפרדס ליד השוקת". עוד באותה שנה הפיק מוזיקלית את מרבית שירי אלבומו של חיים משה "תן לזמן ללכת", את האלבום "בנתיב הזכרונות" של רמי דנוך ולהקת "צלילי העוד" (ביחד עם יהודה יוג'י גבאי), ועיבד את השיר "אבא אמא ארץ ישראל" עימו השתתפה אילנה אביטל בפסטיגל.   
ב-1985 הפיק מוזיקלית את אלבום הבכורה של דורו מזר, בו בלט במיוחד עיבודו לשיר "אני חוזר הביתה", וכן הפיק מוזיקלית את אלבומו של חיים משה "להיות זמר". 
ב-1986 הפיק מוזיקלית את מרבית שירי אלבומו של חיים משה "כל נדריי", שיצא בתחילת 1987, ובו בלטו שיר הנושא, וכן "לחיים", עימו הגיע משה למקום ה-3 בקדם אירוויזיון. עוד בקדם אירוויזיון 1986 עיבד 3 שירים נוספים: "נגני לי בללייקה" שהלחין, והגיע למקום ה-2 בתחרות, "לילה לילה" בביצוע צביקה פיק, ו"הלוואי", בביצוע בועז שרעבי, שאומנם הגיע למקום האחרון בתחרות עם נקודה יחידה, אך זכה להצלחה גדולה מחוץ לתחרות, והפך לאחד השירים המזוהים ביותר של שרעבי.     
ב-1987 הפיק מוסיקלית את אלבומו של שימי תבורי - "שירים שאוהבים", ועיבד את השיר "כמו שאתה יודע" לאלבומה השני של מרגלית צנעני "שמור אותי".   
ב-1988 עיבד והפיק מוזיקלית את אלבומו של ג'קי מקייטן "התגשמות", ועיבד את השיר "שלום תברכנו" לאלבומה השלישי של מרגלית צנעני "אהבה אבודה".   
ב-1989 הפיק מוזיקלית את אלבומו השני של רון שובל "מרגיש בדרך", בו בלט במיוחד עיבודו לשיר "לפעמים", הפיק מוזיקלית את מרבית שירי אלבומו של שלומי שבת "בגלל הרוח", בו בלטו עיבודיו למחרוזת "מרגריטה" ול"אדמירל". עוד ב-1989 עיבד ברנדס בפעם השלישית את השיר שייצג את ישראל באירוויזיון - "דרך המלך" בביצועם של גילי וגלית, וגם את השיר שהגיע למקום ה-2 "דיינו", הלחין את פסקול הסרט "אבא גנוב 2".     
ב-1990 הלחין את פסקול הסרט "נשיקה במצ"ח". בתחילת שנות התשעים הפיק ברנדס את אלבומיו של הזמר אורי פיינמן.   
ב-1991 עיבד את מחרוזת "הילולה" לאלבומו של שלומי שבת "אל תלכי רחוק מדיי".    
ב-1992 הפיק מוזיקלית את אלבומו של בועז שרעבי "בדרך כלל רומנטי", ואת אלבומו של אבי טולדנו "מרוקר" (ביחד עם דודי רוזנטל).    
ב-1993 הפיק מוזיקלית את אלבומו של דורון מזר "קול" והלחין בו את השיר "אישה צוענייה".     
ב-1999 עיבד והפיק מוזיקלית את אלבום הבכורה של בר כהן "קסם נעלם". 
ב-2003 עיבד והפיק מוזיקלית את אלבומו החמישי של גיל ארגוב "לא נולדתי מלך".
בין השנים 1985–1995 היה המנצח של תזמורת חיל האוויר. 
ברנדס הלחין גם מספר מועט של שירים, ובהם "נגני לי בלליקה" שאיתו התחרה דורון מזר בקדם אירוויזיון של 1986 ו"מקום אחר" ששר אורי פיינמן.
בשנת 1998 הורשע בעסקת טיעון בגנבת שיחות בינלאומיות בסכום של כ-21,000 ש"ח. הוא נידון ל-100 שעות עבודות שרות.

קריירת משחק

בתחילת שנות ה-90 החל בקריירה של כתיבת הצגות ומופעי סטנד-אפ. ב-1992 גילם פסנתרן בסרטו של זאב רווח "טיפת מזל". ב-2003 גילם מנחה טברנה בסיטקום המצליח בכיכובו של צביקה הדר "שמש". החל מ-2007 מגלם את עצמו בקומדיית המצבים לילדים "המובילים". ב-2010 גילם את הסוכן של אלישע אוטומזגין (דביר בנדק) בסדרת הטלוויזיה "טקסי דרייבר".
החל מסוף 2008 הופיע במופע סטנד-אפ יחיד בשם "לא לזה התכוונתי" ובשנת 2016, לאחר שהחלים ממחלה קשה, יצא במופע נוסף שכתב יחד עם מני אסייג.

חיים  אישיים

ברנדס גרוש פעמיים, משרה וצ'רסלה. יש לו שתי בנות מנישואיו הראשונים, הבכורה חזרה בתשובה ומשתייכת לחסידות ברסלב ושני ילדים מנישואיו השניים צעירים מנכדיו מבתו הבכורה.